Direktiva Sveta

z dne 21. decembra 1977

o približevanju zakonodaje držav članic o sistemih za odleditev in sušenje zastekljenih površin na motornih vozilih

(78/317/EGS)

SVET EVROPSKIH SKUPNOSTI JE,

ob upoštevanju Pogodbe o ustanovitvi Evropske gospodarske skupnosti in zlasti člena 100 Pogodbe,

ob upoštevanju predloga Komisije,

ob upoštevanju mnenja Evropskega parlamenta [1],

ob upoštevanju mnenja Odbora za gospodarske in socialne zadeve [2],

ker se tehnične zahteve, ki jih morajo izpolnjevati motorna vozila na podlagi nacionalne zakonodaje, med drugim nanašajo tudi na sisteme za odleditev in sušenje zastekljenih površin motornih vozil;

ker so te zahteve v posameznih državah članicah različne; ker je zato potrebno, da vse države članice bodisi poleg svojih obstoječih predpisov ali namesto njih sprejmejo enake zahteve, da bi bilo tako mogoče uvesti postopek EGS-homologacije za vsak tip vozila na podlagi Direktive Sveta 70/156/EGS z dne 6. februarja 1970 o približevanju zakonodaje držav članic o homologaciji motornih in priklopnih vozil [3], kakor je bila spremenjena z Direktivo 78/315/EGS [4];

ker je priporočljivo sestaviti tehnične zahteve tako, da imajo isti cilj kot aktivnosti, ki jih na tem področju opravlja Gospodarska komisija ZN za Evropo;

ker se te zahteve uporabljajo za motorna vozila kategorije M1 (mednarodna klasifikacija motornih vozil je podana v Prilogi I k Direktivi 70/156/EGS);

ker približevanje nacionalne zakonodaje posameznih držav članic, ki se nanaša na motorna vozila, zajema tudi vzajemno priznavanje preskusov, ki jih opravi vsaka izmed držav članic na podlagi skupnih zahtev,

SPREJEL NASLEDNJO DIREKTIVO:

Člen 1

V tej direktivi izraz "vozilo" pomeni vsako motorno vozilo kategorije M1 (kot je opredeljeno v Prilogi I k Direktivi 70/156/EGS), namenjeno uporabi na cesti, z vsaj štirimi kolesi in z največjo konstrukcijsko določeno hitrostjo večjo od 25 km/h.

Člen 2

Nobena država članica ne sme zavrniti podelitve EGS-homologacije oziroma nacionalne homologacije vozila zaradi sistemov za odleditev in sušenje njegovih zastekljenih površin, če ti ustrezajo zahtevam, opredeljenim v Prilogah I, II, III, IV in V.

Člen 3

Nobena država članica ne sme zavrniti ali prepovedati prodaje, registracije, začetka uporabe ali uporabe vozil zaradi sistemov za razleditev in sušenje njihovih zastekljenih površin, če ti ustrezajo zahtevam, opredeljenim v Prilogah I, II, III, IV in V.

Člen 4

Država članica, ki je podelila homologacijo, sprejme ukrepe, s katerimi zagotovi, da bo obveščena o vsaki spremembi nekega dela ali značilnosti iz točke 2.2 Priloge I. Pristojni organ te države članice odloča o tem, ali bo potrebno na spremenjenem tipu vozila opraviti dodatne preskuse in o tem izdati novo poročilo. Če ti preskusi pokažejo, da zahteve te direktive niso izpolnjene, se sprememba ne odobri.

Člen 5

Spremembe, ki so potrebne za prilagajanje zahtev iz Prilog I, II, III, IV, V in VI tehničnemu napredku, se sprejmejo skladno s postopkom, opredeljenim v členu 13 Direktive 70/156/EGS.

Vendar se ta postopek ne uporablja za spremembe, ki uvajajo zahteve za sisteme za odleditev in sušenje zastekljenih površin razen površin vetrobranskega stekla.

Člen 6

1. Države članice sprejmejo predpise, potrebne za uskladitev s to direktivo, v 18 mesecih od njene notifikacije in o tem takoj obvestijo Komisijo.

2. Države članice predložijo Komisiji besedila temeljnih predpisov nacionalne zakonodaje, sprejetih na področju, ki ga ureja ta direktiva.

Člen 7

Ta direktiva je naslovljena na države članice.

V Bruslju, 21. decembra 1977

Za Svet

Predsednik

J. Chabert

[1] UL C 118, 16. 5. 1977, str. 33.

[2] UL C 114, 11. 5. 1977, str. 9.

[3] UL L 42, 23. 2. 1970, str. 1.

[4] UL L 81, 28.3.1978, str. 1.

--------------------------------------------------

SEZNAM PRILOG

Priloga I: | Področje uporabe, pomen izrazov, vloga za podelitev EGS-homologacije, EGS-homologacija, posebne zahteve, preskusni postopek |

Priloga II: | Postopek za določanje točke H in dejanskega naklona naslona sedeža in za potrditev relativnih leg točk R in H ter razmerja med konstrukcijsko določenim in dejanskim naklonom naslona sedeža |

Priloga III: | Metode za prenos primarnih referenčnih točk vozila na tridimenzionalni koordinatni sistem |

Priloga IV: | Postopek za določanje vidnih polj na vetrobranskem steklu vozil kategorije M1 glede na točke V |

Priloga V: | Generator pare |

Priloga VI: | Priloga k certifikatu o EGS-homologaciji vozila, ki se nanaša na sisteme za odleditev in sušenje vetrobranskega stekla |

--------------------------------------------------